Thomas Danielsen (V), 2025-03-25:
Tak, formand.
Tak for Folketingets venlige behandling af L 165.
Det er en ret stor dag for mange ude i det danske land, særlig de 17-årige.
Jeg blev grebet i ærmet ude i Vandrehallen så sent som tidligere i dag af en htx-elev, som bare lige skulle høre, hvornår det lige er, man får mulighed for at køre bil som 17-årig.
Vedkommende kom fra provinsen og brugte meget lang tid på at komme ind til sin uddannelse.
Jeg har også fået sms'er fra en far, der bor syd for Holstebro, hvis datter virkelig gerne vil tage en hf i Nørre Nissum – ikke inde i Holstebro.
Det illustrerer derfor bare, at der er mange eksempler på, at vi med det her forslag faktisk gør en konkret forskel for virkelig mange unge mennesker, fordi de kan bo der, hvor de ønsker at bo, og i højere grad kan tage en uddannelse der, hvor de ønsker at tage en uddannelse.
Der er også et eksempel med traktor- og maskinmekanikeren, som skulle bruge tre kvarter på at komme ned på Skjern Tekniske Skole – det gælder jo faktisk for ca. 50 pct. af alle dem, der tager en uddannelse på teknisk skole, at de har den transporttid.
Det var helt uoverskueligt for ham, hvordan han nogen sinde skulle komme ud på den der maskinstation, der lå ude på nærmest en bar mark.
Derfor kan vi godt have idealer for, hvordan vi gerne vil indrette den kollektive transport.
For jeg er enig i, at målet til enhver tid må være, at man skal kunne passe et arbejde eller en uddannelse uden at have en bil eller kørekort, uanset hvor man bor i Danmark.
Men det her forslag løser bare konkret noget, som vi ikke her og nu kan løse med den kollektive transport.
Vi sikrer over 100 millioner personkilometer for de 17-årige med det her forslag.
Det er markant mere mobilitet, og det er godt for vores samfund, for vores unge mennesker og for deres muligheder for at have det virke, de ønsker.
Så bliver det jo en lille smule trættende at høre Konservative sige, at regeringens politik kan aflæses i dødstallene.
Det er forsimplet at debattere på den måde.
Selvfølgelig er der flere dødsulykker i trafikken, når vi sikrer så meget mobilitet, og det gælder jo, uanset om det er i bil eller på elcykel.
Jeg tror, at de seneste tal, jeg har set, for trafikdræbte på elcykler – altså de her battericykler, der kan køre 25 km/t. – var 11.
Men det er jo ikke det, vi laver vores transportpolitik ud fra, for vi ser det ud fra en helhedsbetragtning.
Det tjener et stort formål.
Det her bygger jo på erfaringer fra England, Wales og Skotland, hvor man faktisk har en promillegrænse på 0,8, og hvor man ikke har de her spærretider, hvor man ikke kan køre bil.
Og de har faktisk nogenlunde det samme antal dræbte i trafikken, som vi har.
Det, som vi så modsat England, Wales og Skotland gør,
er at sige, at vi de facto ønsker en nultolerance i forhold til alkohol, mod at vi laver den her ordning.
Og vi laver den sådan, at det ikke kan anvendes til partykørsel af helt unge mennesker, for man kan køre i tidsrummet fra kl. 5.00 til kl. 20.00, og fra kl. 20.00 til kl. 5.00 kan man ikke køre.
Så jeg synes, at vi har bestræbt os på at finde de rette balancer, som skaber livskvalitet og stor værdi for unge mennesker i hele landet.
Og der er altid fordele og ulemper og to sider af en mønt, når man laver politik, også i det her tilfælde.
Men jeg vil bare sige, at over 100 millioner personkilometer er der ikke nogen herinde der kan levere alternative svar på – i hvert fald ikke hvis man også finansierer dem.
Så er der Tempo 40-delen, og det glæder mig.
Det er måske den første regelforenkling, jeg står bag, hvor det ser ud til, at alle Folketingets partier bakker op.
Det er virkelig godt.
I sidste uge fjernede vi 25 pct. af busbekendtgørelsen og 10 pct. af godsbekendtgørelsen, og det skal jo alt sammen være med til at fjerne unødigt bøvl og bureaukrati.